Influenser

Influenser - person med influensa som går ut og smitter alle rundt seg med influensa. 
Influenser (engelsk: influencer) er et låneord fra engelsk der personbetegnelsen influencer betyr «påvirker». Ordet blir særlig brukt i reklame- og mediebransjen som samlenavn på opinionsledere og andre enkeltpersoner som ytrer seg offentlig på sosiale medier og i andre kanaler for å påvirke holdninger og handlinger hos lesere og tilhengere med samme interesser.

Definisjon

Influenser (engelsk: influencer) i flertall influensere, influencere eller influencers, er et låneord fra engelsk der personbetegnelsen influencer betyr «påvirker». Influensere er markante personligheter som inspirerer andre med nye ideer og øver innflytelse på meninger og trender i ulike samfunnsgrupper. Mange influensere, blant annet bloggere innen mote, helse og livsstil, brukes i innholdsmarkedsføring for at annonsørene skal nå bestemte kundegrupper. Disse påvirkerne får betalt for å vise fram eller omtale visse merkevarer på en personlig og positiv måte og dermed påvirke forbrukernes beslutninger.
Synonymer til «influenser» og «påvirker» er «meningsbærer», «meningsskaper», «opinionsdanner», «opinionsleder», «trendskaper», «trendsetter», «rollemodell», «forbilde», «motivator» og «inspirator».

Mediepersonligheter og bloggere

En influenser eller påvirker kan i videste forstand være alle karaktersterke privatpersoner som noen lytter til, stoler på og følger rådene fra. Typiske eksempel er ledertyper i skoleklasser og andre grupper. 
Innen markedsføring og medier brukes betegnelsen om personer med større publikum. Det kan være kjendiser fra sport, underholdning og andre bransjer. De er karismatiske, får mye oppmerksomhet i ulike medier, har autoritet og anseelse i sine miljøer og blir ofte sett på som eksperter på sine felt. Slike påvirkere er for eksempel fotografer, journalister, akademikere, bransjeanalytikere, rådgivere, artister, forfattere, skuespillere og modeller. Influensere kan også være bloggere, youtubere, podkastere, tvitrere, Instagram-brukere og andre som har et stort publikum eller mange følgere på internett. Selv om influensere kan ha sterke oppfatninger om forhold og ordninger i samfunnet, og i enkeltsaker også opptre som aktivister, er de ikke knyttet til et fellesskap i partipolitikken.

Bruk av influensere i markedsføring

Influensermarkedsføring eller påvirkningsmarkedsføring, på engelsk kalt influencer marketing og influence marketing, er markedsføring som ikke retter reklamebudskapet direkte mot kjøpergrupper og publikum, men isteden benytter seg av innflytelsesrike enkeltindivider i markedskommunikasjonen. Produsenter, forhandlere og annonsører forsøker da å drive merkevarebygging og øke salget ved å knytte bestemte produkter til populære personligheter som har påvirkningskraft på mulige kjøpere. Ved å utnytte tilliten og troverdigheten influencerne har som trendsettere og forbilder for sine lojale følgere og beundrere, kan en nå ut til og påvirke målgruppene for produktene mer effektivt. 
Influensermarkedsføring kan for eksempel være produktplassering i bilder og videoer fra ledende internettprofiler og stilskapere. Det kan også være å betale influenserne for å fremme og anbefale visse varemerker i sine tekster og ulike innlegg. 
Ifølge Forbrukerrådet har sponset innhold i personlige ytringer i sosiale medier i Norge ofte vært merket for dårlig. Betalt snikreklame i blogger kan bryte med Markedsføringsloven, et regelverk som skal beskytte forbrukere mot å bli lurt av utydelig eller uredelig markedsføring.
Idrettshelter, popstjerner, kjente kulturpersoner og andre berømtheter kan også være sponsorobjekter i annen type markedsføring og mer tradisjonell reklame.

Vixen Influencer Awards

Vixen Influencer Awards, fra 2010 til 2016 kalt Vixen Blog Awards, er en kåring og prisutdeling av «Norges beste influencere», private nettaktører som påvirker andre gjennom sin kjendisstatus. Utmerkelsen deles ut av Vixen, et gratismagasin for mote som eies av Pia Bianca Pedersen Tryland gjennom content marketing-byrået Chili Publications AS. Prisene har i stor grad gått til unge kvinner, en gruppe som dominerer de mest innflytelsesrike bloggene på norsk.